IMH ฟื้นตัวแรง! 3 วันวิ่งแล้ว 28% รับแผนธุรกิจเด่นตั้งเป้าดันรายได้ปีนี้โต 30%
IMH ฟื้นตัวแรง! 3 วันวิ่งแล้ว 28% รับแผนธุรกิจเด่นตั้งเป้าดันรายได้ปีนี้โต 30%
IMH ฟื้นตัวแรง! 3 วันวิ่งแล้ว 28% รับแผนธุรกิจเด่นตั้งเป้าดันรายได้ปีนี้โต 30%
13 ม.ค. 2563

ผู้สื่อข่าวรายงานว่า บริษัท โรงพยาบาลอินเตอร์เมดิคัล แคร์ แอนด์ แล็บ จำกัด (มหาชน) หรือ IMH ณ เวลา 11.35 น. อยู่ที่ระดับ 38.68 ล้านบาท ราคาหุ้นวิ่งแรง 3 วันติด โดยนับตั้งแต่หุ้นอยู่ที่ระดับ 2.88 บาท เมื่อวันที่ 8 ม.ค.63 จนถึงล่าสุดหุ้นวิ่งแล้ว 28%

ดร.สิทธิวัตน์ กำกัดวงษ์ ประธานเจ้าหน้าที่บริหาร บริษัท โรงพยาบาลอินเตอร์เมดิคัล แคร์ แอนด์ แล็บ จำกัด (มหาชน) หรือ IMH เปิดเผยว่า บริษัทฯตั้งเป้ารายได้ในปี 2563 เติบโตไม่ต่ำกว่า 30% เนื่องจากมุ่งเน้นกลยุทธ์ขยายฐานลูกค้าในกลุ่มแรงงานต่างด้าว และลูกค้ากลุ่มประกันสังคมเพิ่มขึ้น โดยตั้งเป้าหมายขยับสัดส่วนเพิ่มเป็น 50% จากปี 2562 มีสัดส่วนอยู่ที่ 20% ซึ่งจะส่งผลให้ผลประกอบการในปี 2563 มีโอกาสเติบโตอย่างก้าวกระโดด ตามฐานลูกค้าที่ขยายตัวสูงขึ้น
สำหรับเป้าหมายขยายฐานลูกค้าเป็นไปอย่างสอดคล้องกับนโยบายรัฐบาลต้องการสนับสนุนให้ผู้ประกันตนได้รับบริการ ตรวจสุขภาพ และที่เหลือเป็นกลุ่มลูกค้าเอกชนที่ส่วนมากเป็นบริษัทขนาดใหญ่  มีสัดส่วนไม่ต่ำกว่า 40% ช่วยผลักดันจำนวนฐานลูกค้าในปี 2563 เติบโตไม่ต่ำกว่า 1,200,000 คน เพิ่มขึ้นจากปี 2562 เฉลี่ยอยู่ที่ 800,000 – 900,000 คน
นอกจากนี้ บริษัทฯยังมีแผนเพิ่มรายได้เฉลี่ยต่อหัวของลูกค้า โดยมีเป้าหมายในปี 2563 จะเพิ่มขึ้นเฉลี่ยอยู่ที่ 350-500  บาทต่อคน เมื่อเทียบกับปี 2562 เฉลี่ยอยู่ที่ 300 บาทต่อคน เป็นไปตามกลยุทธ์ เสริมบริการดูแลสุขภาพเบื้องต้นด้านต่างๆ ส่งผลให้ขนาดต้นทุนต่อหน่วยลดลงอย่างมีนัยสำคัญเป็นปัจจัยสนับสนุนอัตรากำไรขั้นต้นของบริษัทฯในปี 2563 คาดว่าจะเพิ่มขึ้น เมื่อเทียบกับปี 2562 เฉลี่ยอยู่ที่ 30% ซึ่งเติบโตตามการบริหารจัดการต้นทุนที่ดีขึ้นจากฐานลูกค้าที่ขยายตัวขึ้น
สำหรับทิศทางผลประกอบการในครึ่งปีแรกของปี 2563 แม้ว่าตามสถิติทุกปีจะเป็นช่วงโลว์ซีซั่นแต่แนวโน้มรายได้ในไตรมาส 1/2563 มีโอกาสเติบโตก้าวกระโดด เมื่อเทียบกับฐานรายได้ไตรมาส1/2562 โดยบริษัทฯได้รับงานตรวจสุขภาพแรงงานต่างด้าวจากโรงพยาบาลภาครัฐฯหลายแห่ง และรวมถึงภาคเอกชน ซึ่งตามแผนตั้งเป้ารับรู้รายได้จากปริมาณงานให้บริการตรวจสุขภาพกับลูกค้ารวมทุกประเภท ที่คาดว่าจะมีจำนวน 250,000 คน โดยในช่วงไตรมาสนี้ยังเป็นช่วงการตรวจสุขภาพแรงงานต่างด้าว
ล่าสุดบริษัทฯยังมีแผนเข้าประมูลงานที่มีมูลค่าขนาดใหญ่ทั้งส่วนภาครัฐและเอกชน จึงมีความมั่นใจว่า ฐานลูกค้ารวมทุกประเภทสิ้นปี 2663 จะไม่ต่ำกว่า 1,200,000 คน ซึ่งฐานลูกค้าที่มีขนาดใหญ่ขึ้น จะช่วยหนุนศักยภาพอัตราการเติบโตบริษัทฯเพิ่มขึ้นอย่างต่อเนื่อง ถึงแม้ว่าปัจจุบันราคาหุ้นบริษัทฯจะยังเคลื่อนไหวต่ำกว่าราคาIPO แต่ทีมผู้บริหารทุกคนมีความมุ่งมั่นและตั้งใจบริหารธุรกิจให้เติบโตอย่างยั่งยืนและมั่นคง พร้อมกันนี้ ยังเชื่อมั่นว่าผลประกอบการตลอดทั้งปี 2563 เริ่มต้นตั้งแต่ไตรมาสแรกของปีคงจะช่วยเรียกความเชื่อมั่นของผู้ลงทุนที่มีต่อหุ้น IMH ได้เป็นอย่างดี
“IMH เป็นผู้ประกอบกิจการโรงพยาบาลเอกชนเฉพาะทางด้านอาชีวเวชศาสตร์ ให้บริการตรวจสุขภาพทั้งในและนอกสถานที่ โดยมีรายได้จาก 2 ทาง คือ ธุรกิจให้บริการทางการแพทย์ (Hospital Services) คิดเป็นสัดส่วน 85% ของรายได้รวม
ได้แก่ การให้บริการตรวจสุขภาพประจำปี การตรวจสุขภาพปัจจัยเสี่ยง การตรวจสุขภาพก่อนเข้างาน และการตรวจสุขภาพแรงงานต่างด้าว ด้วยทีมแพทย์และพยาบาลที่มีความเชี่ยวชาญ และมีประสบการณ์ พร้อมเครื่องมือและอุปกรณ์ทางการแพทย์และห้องปฏิบัติการที่ได้มาตรฐาน ส่วนรายได้ที่เหลือ 15% มาจากธุรกิจบริการตรวจวัดคุณภาพสิ่งแวดล้อม (Environment Monitoring Services)” ดร.สิทธิวัตน์ กล่าว